钦定古今图书集成/明伦汇编/氏族典/第197卷 > 《廖用贤尚友录》 > 乔琳
## 钦定古今图书集成/明伦汇编/氏族典/第197卷 > 《廖用贤尚友录》 > 乔琳

按《唐书乔琳传》：“琳，并州太原人。少孤，苦志学，擢进士
第。性诞荡无礼检。郭子仪表为朔方府掌书记，与联
舍毕曜相掉讦，贬巴州司户参军，历果、绵、遂、怀四州
刺史，治宽简，不亲事琳。素善蒲人张涉，涉以国子博
士侍太子读，太子即位，召访政事，不淹日，诏入翰林，
迁散骑常侍。荐琳任宰相，乃拜御史大夫同中书门”
下平章事。琳年高且聩，每进对失次，所言不厌帝旨，
在位阅八旬，以工部尚书罢。琳从幸奉天，再迁太子
少师。进幸梁州，次盩，厔诡言马殆不进。帝素以旧老
礼之，给乘舆马，辞病力。帝赐所执策曰：“勉为良图，与
卿别矣。”不数日，祝髯发舍，仙游佛庐。泚闻，遣数十骑
取之，署吏部尚书。令姻家源休，衣以朝服，食以肉，琳
亦不辞。士有诉官非便者，琳曰：“子谓此选便乎？”及收
京师，李晟悯其老，表贳死。帝曰：“琳故宰相，失节背义，
不可赦。”伏诛。